आयरल्यान्डलाई हराउँदै अस्ट्रेलिया दोस्रो स्थानमा
अस्ट्रेलियाले ट्वान्टी-२० विश्वकप सुपर-१२ को ग्रुप-१ को खेलमा सोमबार आयरल्यान्डलाई ४२ रनले पराजित गर्दै अंक तालिकाको दोस्रो स्थानमा उक्लेको छ । अस्ट्रेलियाको चार खेलबाट ५ अंक भएको छ । उसले अन्तिम खेलमा अफगानिस्तानको सामना गर्नेछ ।
पर्थ — अस्ट्रेलियाले ट्वान्टी-२० विश्वकप सुपर-१२ को ग्रुप-१ को खेलमा सोमबार आयरल्यान्डलाई ४२ रनले पराजित गर्दै अंक तालिकाको दोस्रो स्थानमा उक्लेको छ । अस्ट्रेलियाको चार खेलबाट ५ अंक भएको छ । उसले अन्तिम खेलमा अफगानिस्तानको सामना गर्नेछ ।न्युजिल्यान्डको ४ खेलबाट ५ अंक छ भने आयरल्यान्ड ४ खेलबाट ३ अंकमै सीमित रह्यो । जितका लागि १ सय ८० रनको चुनौतीपूर्ण लक्ष्य पछ्याएको आयरल्यान्डले १८.१ ओभरमा अलआउट हुनुअघि १ सय ३७ रन बनायो ।उसका लागि रोलकन टकरले सर्वाधिक ७१ रन बनाए र नटआउट रहे । आयरल्यान्डले टस जितेर अस्ट्रेलियालाई पहिले ब्याटिङको निम्तो दिएको थियो । यसै क्रममा डिफेन्डिङ च्याम्पियनले ५ विकेट गुमाएर १ सय ७९ रन बनायो ।त्यसमा कप्तान एरोन फिन्चको सबैभन्दा बढी योगदान रह्यो । उनले ४४ बलमा ६३ रन बनाए र ५ चौका तथा ३ छक्का प्रहार गरे । मार्कस स्टोइनसले ३५ रनको योगदान दिए । 